Woede ná CapeNature leeuwelpie van kant maakDie welpie waarop die polisie beslag gelê het. (Foto: SA Polisie) ŉ Herrie woed ná ŉ leeuwelpie waarop CapeNature in Augustus in Athlone beslag gelê het, dieselfde dag nog van kant gemaak is. Die vier maande oue welpie is op 21 Augustus by die huis gevind nadat foto’s van die dier op sosiale media versprei is. Drie mense is reeds in hegtenis geneem oor die dier se aanhouding. Die Wes-Kaapse polisie het intussen bevestig dat daar glad nie met hom vergader is voor die besluit geneem is om die welpie van kant te maak nie. “Lede van die veediefstaleenheid het ŉ saak by die Wellington-polisiestasie aanhangig gemaak omdat daar geen konsultasie met die eenheid was oor die besluit om die dier van kant te maak nie. [Die welpie] is ŉ bewysstuk in ŉ ondersoek na die oortreding van natuurbewaringswetgewing,” het brig. Novela Potelwa, polisiewoordvoerder, gesê. Die welpie is aan CapeNature oorhandig omdat die polisie geen fasiliteite gehad het, en steeds nie het nie, om dit aan te hou, het Potelwa gesê. Loren Pavitt, woordvoerder van CapeNature, sê die besluit om die welpie van kant te maak was “een van die moeilikste besluite” wat die organisasie nog moes neem. “Die optrede was in ooreenstemming met internasionale beste praktyke, soos voorgestel deur die Wêreldbewaringsunie (IUCN) en die Konvensie op Internasionale Handel in Bedreigde Spesies van Wilde Fauna en Flora (CITES) wat duidelike riglyne stel oor hoe daar van wilde diere wat tydens wetstoepassingsoptredes gekonfiskeer word, ontslae geraak moet word, of waar die diere geplaas moet word. “CapeNature staan by sy besluit,” het Pavitt gesê. Een van die foto’s wat vroeër op sosiale media versprei is. Die polisie het kort daarna op die welpie beslag gelê. Volgens haar is rehabilitasie-opsies oorweeg, maar daar is bevind dat dit nie met “behoorlike bewaringsbeginsels ooreenstem nie”. Pavitt het gesê die welpie is as troeteldier aangehou en omdat die dier gewoond aan mense was, sou dit onmoontlik wees om hom in sy natuurlike omgewing te rehabiliteer. “Daar is geen suksesvolle gevalle waar leeus gerehabiliteer en suksesvol in die wildernis vrygelaat is nie,” het sy gesê. CapeNature sê hy het die besluit nie ligtelik geneem nie en deel die publiek se hartseer oor die dier se dood. Die organisasie het ook gesê hy is nog glad nie in kennis gestel dat ŉ saak teen hom oor die welpie se dood by die polisie aanhangig gemaak is nie. Die drie mense, onderskeidelik 28, 29 en 31 jaar oud, wat in hegtenis geneem is in verband met die welpie se aanhouding, verskyn weer in Februarie in die Wynberg-landdroshof. “Die oomblik toe dié verdagtes ŉ wilde dier uit sy natuurlike habitat verwyder het, het hulle ŉ doodsvonnis oor hom uitgespreek, omdat daar geen ander uitweg sou wees nie. Die besluit, wat in oorleg met ŉ veearts geneem is, was baie moeilik vir CapeNature. Ons sal aanhou om saam met die polisie te werk om die oortreders te straf,” het dr. Ernst Baard, uitvoerende hoof van bewaringsbedrywighede by CapeNature, gesê. Paul Hart, eienaar van die Drakenstein-leeupark, was een van diegene wat heftig van CapeNature se besluit verskil het. Hy het in reaksie daarop gesê Simba – soos hy na die welpie verwys – kon ŉ lang en gelukkige lewe in ŉ veilige hawe gehad het. “Maar ek skat volgens CapeNature is dit beter om dood te wees,” het Hart in ŉ inskrywing op Facebook gesê. “Om een dier te red gaan dalk nie die wêreld verander nie, maar vir daardie een dier gaan die wêreld sekerlik vir ewig verander.” Hart sê hy red en versorg al meer as 20 jaar lank gevange leeus of leeus wat met die hand grootgemaak is en sê Simba se dood het hom die josie in gemaak. Hy het gereageer nadat ŉ woordvoerder van CapeNature aan ŉ radiostasie gesê het Drakenstein-leeupark is ŉ winsgewende organisasie en hy gemeen het dat daar ŉ insinuasie was dat dit dui op iets wat “vuil en onvanpas” is. Hart sê deur die fasiliteit winsgewend te bestuur, maak dit dit moontlik om diere wat gered is te huisves in fasiliteite van wêreldgehalte. Die welpie nadat die polisie daarop beslag gelê het. Die dier is dieselfde dag nog van kant gemaak. (Foto: SA Polisie) “Die laaste keer wat ek gekyk het, was CapeNature se fasiliteite, soos sy natuurreservate, óók nie gratis nie. Die organisasie is per definisie dus ook winsgewend en hierdie is ŉ geval van die pot wat die ketel swart noem.” Hart sê die leeupark teel nie, dryf nie handel in leeus nie en bied ook nie enige vorm van interaksie met leeus aan nie. Dit is ŉ veilige hawe vir wildlewe. Hy sê ook ingevolge riglyne van die IUCN word diere waarop beslag gelê is, net van kant gemaak wanneer alle ander opsies gefaal het. “Ek reken die feit dat veilige hawens vir wildlewe geld moet invorder om vir die diere wat hul red te sorg, was ŉ bietjie van ŉ probleem vir arme Simba. Aanhouding was oënskynlik ook nie ŉ opsie nie, want volgens CapeNature se mediaverklaring ‘word dit nie as ŉ lewensvatbare opsie beskou om ŉ dier in aanhouding te plaas nie, omdat CapeNature nie dié gebruik steun nie’,” het Hart gesê. CapeNature het gesê hy steun nie die plasing van wilde diere in aanhouding nie en het ŉ beroep op die publiek gedoen om nié sulke diere uit hul natuurlike omgewing te verwyder nie.